东郊迎春赋（以立春之日备礼东郊为韵）
王起 (Tang)
我皇则铜浑而有伦。应木德之惟新。展东郊之盛礼。出左个而迎春。所以先庚有秩。旧典攸遵。将钦承上帝。而敬授于下人者也。于是法驾铿锵。严城翕习。见太史之先谒。知勾芒之已及。都人士女。候彩仗以骏奔。文物声明。拥彩华而鳞集。莫不听玉漏而雷动。赴灵坛而岳立。于是辟重门。遵九逵。服苍玉。载青旗。草木之萌。必因兹而动矣。原野之蛰。亦自此而启之。展圣容之穆穆。引天步之迟迟。有翼有严。不徐不疾。百辟陪乘。千官扈跸。遵皇衢而却转。度青门而迥出。八銮振响。随解冻之和风。五辂腾辉。映丽天之迟日。东郊之中。肃穆会同。俎豆莘莘而骇目。衣冠楚楚而鞠躬。祥云为之郁霭。佳气为之葱茏。青帝克禋。必来顾而来享。元穹广覆。何自西而自东。当是时也。四遐纵观。五福来备。瞻圣皇之回轮。知太昊之整辔。登台者渐乐。击壤者咸遂。莫不荷煦妪于阴阳。感温仁于天地。夫然。则跂行可以不夭。根著可以渐苞。异逆暑之吹豳。空闻乎德肃于火。殊迎寒于旁磔。何足以礼行于郊。则知和气熙熙。盛容济济。必苍龙之整驾。当青鸟之司启。握金镜而明王道。调玉烛而昭国体。莫不在迎春之盛礼。